Papersnake/gushiwen huggingface dataset:
九歌
屈原（先秦）

东皇太一
吉日兮辰良，穆将愉兮上皇；
抚长剑兮玉珥，璆锵鸣兮琳琅；
瑶席兮玉瑱，盍将把兮琼芳；
蕙肴蒸兮兰藉，奠桂酒兮椒浆；
扬枹兮拊鼓，疏缓节兮安歌；
陈竽瑟兮浩倡；
灵偃蹇兮姣服，芳菲菲兮满堂；
五音纷兮繁会，君欣欣兮乐康。

云中君
浴兰汤兮沐芳，华采衣兮若英；
灵连蜷兮既留，烂昭昭兮未央；
謇将憺兮寿宫，与日月兮齐光；
龙驾兮帝服，聊翱游兮周章；
灵皇皇兮既降，猋远举兮云中；
览冀洲兮有余，横四海兮焉穷；
思夫君兮太息，极劳心兮忡忡；

湘君
君不行兮夷犹，蹇谁留兮中洲；
美要眇兮宜修，沛吾乘兮桂舟；
令沅湘兮无波，使江水兮安流；
望夫君兮未来，吹参差兮谁思；
驾飞龙兮北征，邅吾道兮洞庭；
薜荔柏兮蕙绸，荪桡兮兰旌；
望涔阳兮极浦，横大江兮扬灵；
扬灵兮未极，女婵媛兮为余太息；
横流涕兮潺湲，隐思君兮陫侧；
桂棹兮兰枻，斵冰兮积雪；
采薜荔兮水中，搴芙蓉兮木末；
心不同兮媒劳，恩不甚兮轻绝；
石濑兮浅浅，飞龙兮翩翩；
交不忠兮怨长，期不信兮告余以不闲；
朝骋骛兮江皋，夕弭节兮北渚；
鸟次兮屋上，水周兮堂下；
捐余玦兮江中，遗余佩兮醴浦；
采芳洲兮杜若，将以遗兮下女；
时不可兮再得，聊逍遥兮容与。

湘夫人
帝子降兮北渚，目眇眇兮愁予；
袅袅兮秋风，洞庭波兮木叶下；
登白薠兮骋望，与佳期兮夕张；
鸟何萃兮苹中，罾何为兮木上？(苹 通：蘋)
沅有茝兮醴有兰，思公子兮未敢言；
荒忽兮远望，观流水兮潺湲；
麋何食兮庭中，蛟何为兮水裔；
朝驰余马兮江皋，夕济兮西澨；
闻佳人兮召余，将腾驾兮偕逝；
筑室兮水中，葺之兮荷盖；
荪壁兮紫坛，播芳椒兮成堂；
桂栋兮兰橑，辛夷楣兮药房；
罔薜荔兮为帷，擗蕙櫋兮既张；
白玉兮为镇，疏石兰兮为芳；
芷葺兮荷屋，缭之兮杜衡；
合百草兮实庭，建芳馨兮庑门；
九嶷缤兮并迎，灵之来兮如云；
捐余袂兮江中，遗余褋兮醴浦；
搴汀洲兮杜若，将以遗兮远者；
时不可兮骤得，聊逍遥兮容与！

大司命
广开兮天门，纷吾乘兮玄云；
令飘风兮先驱，使涷雨兮洒尘；
君回翔兮以下，逾空桑兮从女；
纷总总兮九州，何寿夭兮在予；
高飞兮安翔，乘清气兮御阴阳；
吾与君兮齐速，导帝之兮九坑；
灵衣兮被被，玉佩兮陆离；
一阴兮一阳，众莫知兮余所为；
折疏麻兮瑶华，将以遗兮离居；
老冉冉兮既极，不寖近兮愈疏；
乘龙兮辚辚，高驰兮冲天；
结桂枝兮延伫，羌愈思兮愁人；
愁人兮奈何，愿若今兮无亏；
固人命兮有当，孰离合兮可为？

少司命
秋兰兮麋芜，罗生兮堂下；
绿叶兮素华，芳菲菲兮袭予；
夫人自有兮美子，荪何以兮愁苦；
秋兰兮青青，绿叶兮紫茎；
满堂兮美人，忽独与余兮目成；
入不言兮出不辞，乘回风兮载云旗；
悲莫悲兮生别离，乐莫乐兮新相知；
荷衣兮蕙带，儵而来兮忽而逝；
夕宿兮帝郊，君谁须兮云之际；
与女沐兮咸池，曦女发兮阳之阿；
望美人兮未来，临风怳兮浩歌；
孔盖兮翠旌，登九天兮抚彗星；
竦长剑兮拥幼艾，荪独宜兮为民正。

东君
暾将出兮东方，照吾槛兮扶桑；
抚余马兮安驱，夜皎皎兮既明；
驾龙輈兮乘雷，载云旗兮委蛇；
长太息兮将上，心低徊兮顾怀；
羌声色兮娱人，观者儋兮忘归；
縆瑟兮交鼓，萧钟兮瑶簴；
鸣篪兮吹竽，思灵保兮贤姱；
翾飞兮翠曾，展诗兮会舞；
应律兮合节，灵之来兮敝日；
青云衣兮白霓裳，举长矢兮射天狼；
操余弧兮反沦降，援北斗兮酌桂浆；
撰余辔兮高驰翔，杳冥冥兮以东行。

河伯
与女游兮九河，冲风起兮水扬波；
乘水车兮荷盖，驾两龙兮骖螭；
登昆仑兮四望，心飞扬兮浩荡；
日将暮兮怅忘归，惟极浦兮寤怀；
鱼鳞屋兮龙堂，紫贝阙兮珠宫；
灵何惟兮水中；
乘白鼋兮逐文鱼，与女游兮河之渚；
流澌纷兮将来下；
子交手兮东行，送美人兮南浦；
波滔滔兮来迎，鱼鳞鳞兮媵予。

山鬼
若有人兮山之阿，被薜荔兮带女萝；
既含睇兮又宜笑，子慕予兮善窈窕；
乘赤豹兮从文狸，辛夷车兮结桂旗；
被石兰兮带杜衡，折芳馨兮遗所思；
余处幽篁兮终不见天，路险难兮独后来；
表独立兮山之上，云容容兮而在下；
杳冥冥兮羌昼晦，东风飘兮神灵雨；
留灵修兮憺忘归，岁既晏兮孰华予；
采三秀兮于山间，石磊磊兮葛蔓蔓；
怨公子兮怅忘归，君思我兮不得闲；
山中人兮芳杜若，饮石泉兮荫松柏；
君思我兮然疑作；
雷填填兮雨冥冥，猿啾啾兮狖夜鸣；
风飒飒兮木萧萧，思公子兮徒离忧。

国殇
操吴戈兮被犀甲，车错毂兮短兵接；
旌蔽日兮敌若云，矢交坠兮士争先；
凌余阵兮躐余行，左骖殪兮右刃伤；
霾两轮兮絷四马，援玉枹兮击鸣鼓；
天时怼兮威灵怒，严杀尽兮弃原野；
出不入兮往不反，平原忽兮路超远；
带长剑兮挟秦弓，首身离兮心不惩；
诚既勇兮又以武，终刚强兮不可凌；
身既死兮神以灵，魂魄毅兮为鬼雄。

礼魂
成礼兮会鼓，传芭兮代舞；
姱女倡兮容与；
春兰兮秋菊，长无绝兮终古。
送严明府入关谒黎京兆
皎然（唐代）

春日异秋风，何为怨别同。潮回芳渚没，花落昼山空。

旅候闻嘶马，残阳望断鸿。应思右内史，相见直城中。
失题 其二
韩宗礼（明代）

经旬雷雨蛟龙起，入梦云生虎豹屯。四海羽书飞白日，十年戎马跃中原。

但闻苏武辞金阙，不见班生入玉门。紫塞黄榆千万里，沈阳花月欲消魂。
陪白野太守游贺监故居得水字
钱宰（明代）

崇冈散新阳，寒日舒短晷。晴飙一披拂，波影上沙尾。

意行遂忘疲，情语相慰喜。赐宅知己非，归舟更谁舣。

树暗山始夕，川明月初至。停杯成慨叹，觅句聊徙倚。

前林樵唱来，惊鸿下寒水。
十月一日浮桥成以故事宴客凌云
陆游（宋代）

阴风吹雨白昼昏，谁扫云雾升朝暾？三江水缩献洲渚，九顶秀色欲塞门。
西山下竹十万个，江面便可驰车辕。
巷无居人亦何怪，释耒来看空山村。
竹枝宛转秋猿苦，桑落潋灩春泉浑。
众宾共醉忘烛跋，一径却下缘云根。
走沙人语若潮卷，争桥炬火如星繁。
肩舆睡兀到东郭，空有醉墨留衫痕。
十年万事俱变灭，点检自觉惟身存。
寒灯夜永照耿耿，卧赋长句招羁魂。
白鹤泉
赵抃（宋代）

灵派本无源，因禽漱玉泉。自非流异禀，谁识洞中仙。
宿江馆
朱庆馀（唐代）

江馆迢遥处，知音信渐赊。夜深乡梦觉，窗下月明斜。

起雁看荒草，惊波尚白沙。那堪动乡思，故国在天涯。
燕然山
汪仲洋（清代）

燕然山色郁苍苍，此地曾为古战场。斑氏才华余史笔，汉家功业半椒房。

边城野草连天白，塞上秋云币地黄。勒石不知何处去，也随炎运付沧桑。
杂诗绝句十七首
梅尧臣（宋代）

沙头风雨来，帖水野云黑。
如观曹公营，万弩射船侧。
弥陀滩
顾嗣立（清代）

船头水怪奔，船后潜蛟吼。巨石森我左，白波喷我石。

轻舟如飞梭，中容一线溜。榜人划水开，势与雷霆斗。

捩柁急就之，赑屃伸颈脰。谹然一声中，生死判清昼。

相传此惊滩，估客屡倾覆。禅家指迷途，莲花工刻镂。

双柱立中央，呼吸金石奏。回思下滩时，双瞳瞩前后。

相距一发间，避险如避臭。三老犹色变，而况僮仆陋。

南来山水乡，到处堪宿留。垂堂尚有箴，何事建溪走。

平地波澜兴，祸福巧相凑。足迹皆宿缘，平生藉天佑。

日午恶风恬，城近惊魂收。且看石上鸟，浴浪正褰噣。
子夜四时歌·渊冰厚三尺
佚名（南北朝）

渊冰厚三尺，素雪覆千里。
我心如松柏，君情复何似？
雷隐象车音
林希逸（宋代）

不听车音久，逍遥独倚台。远闻疑所象，细认隐其雷。

不怒声初疑，遥闻妾自猜。轻移莲步出，空喜玉舆来。

只谓君王顾，因知神女推。千金谁买赋，会使圣心回。
颂古二首
释昙密（宋代）

汲水僧归林下寺，待船人立渡头沙。
澄江渺渺烟波窄，云静一天星斗斜。
偈颂一百二十三首
释普度（宋代）

是法住法位，世间相常住。
昨日大风潮，吹折山前树。
云自向天飞，水流朝海去。
和邓慎思未试即事杂书率用秋日同文馆为首句三首 其一
余干（宋代）

零露沾明砌，凄风入邃闱。添愁虫劝织，惊梦鸟催归。

哀调孤吹笛，寒声远捣衣。飘蓬虽已久，今夜觉分违。
偈倾一百六十九首
释智朋（宋代）

黄檗归本位坐，陷虎机深。
保寿打推出僧，钓鳌力巨。
一举三山连，未称全提处。
把断要津，辉腾今古。
生日高斋晓起示诸弟妹子孙
赵抃（宋代）

荣途四纪历艰难，宦政天恩许赐还。晓起焚香清一室，夜来飞雪满群山。

诗筒远到披邮置，寿斝交行醉席间。弟妹五人三百岁，喜吾霜鬓尚朱颜。
秋日野步和王觉民十六首
王之道（宋代）

揉蓝拍岸秋涛信，列炬缘山夜烧痕。
枫叶经霜红更好，晚来扶杖过前村。
岁日赠拒非
元稹（唐代）

君思曲水嗟身老，我望通州感道穷。

同入新年两行泪，白头翁坐说城中。
三月晦东山
洪咨夔（宋代）

太皞明朝禅祝融，杖藜能送东风。
两岸萝蔓因依绿，一树桐华自在红。
聒聒窃脂农即事，喈喈搏黍女趋功。
细思举世谁闲得，一笑浮图倒景中。
钗头凤 途中觅酒
徐石麒（清代）

春无价。寒无籍。一肩风雨难销假。摇鞭手。吟诗口。

江山指顾，旧时杨柳。否，否，否。

青山下。泉声泻。梨花共我筹今夜。沉思久。愁难帚。

鸡声茅店，问他村酒。有，有，有。
绍兴祀岳镇海渎四十三首 其四十三 送神。曲同迎神。
郊庙朝会歌辞（宋代）

灵既醉饱，礼斯彻兮。灵亦乐康，乐斯阕兮。云征飙举，不可尼兮。

荐福锡祉，曷有极兮。
拟剥啄行寄赵少师
欧阳修（宋代）

剥剥复啄啄，柴门惊鸟雀。
故人千里驾，信士百金诺。
闾巷欢呼共嗟愕。
顾我非惟慰寂寥，於时自可警偷薄。
事国十年忧患同，酣歌几日暂相从。
酒醒初不戒徒驭，归思瞥起如飞鸿。
车马◇然人已去，荷锄却向野田中。
九日登南台 其一
韩淲（宋代）

台高戏马风吹帽，笑口开时插菊归。却忆东山携妓饮，试呼红袖著仙衣。
天衣寺
高翥（宋代）

万壑千岩非浪闻，十峰双涧不须论。
袈裟旋化空王服，宫殿曾招帝子魂。
山向马头回禹穴，溪分燕尾入云门。
秋行既了登临愿，草草题诗对绿尊。
冰泮志喜赠徵仲
黄佐（明代）

晏岁长歌行路难，兰桡今喜出冰滩。霞杯绮席春初并，浴鹭飞凫晓共看。

茅屋待归花未老，凤楼回望雪初残。酒酣却忆追趋地，谁在彤墀白玉阑。
喜顾秋碧
缪徵甲（清代）

秋雨声中旧雨来，堆盘苜蓿且衔杯。黄花似待先生到，剩蕊还留小雪开。
题诸暨王秀才华轩
慕容彦逢（宋代）

卜居远喧阗，山中有清意。中为风月轩，周诗得标置。

琴书道自乐，花柳春争媚。纷华非所事，安恬养天智。

君家逸少后，芬芬今不坠。文章擅场屋，孝弟先闾比。

小淹何足嗟，懿德天所秘。酝藉勿感慨，云雷起平地。
东坡在惠州窘于衣食以重九近有樽俎萧然之叹
赵蕃（宋代）

故乡堕渺茫，乃此穷山依。
力业困乏资，萧飒如秋晖。
人生初无困，岁月著翼飞。
更堪几寒暑，蔓划真同归。
与怀死后名，不补身前饥。
已矣勿多谭，宁能置深悲。
咏古五首 其四 四皓
江源（明代）

嬴氏乱天纪，闲居三十载。平原独茫茫，紫芝复谁采。
十月奉教作
李峤（唐代）

白藏初送节，玄律始迎冬。林枯黄叶尽，水耗绿池空。

霜待临庭月，寒随入牖风。别有欢娱地，歌舞应丝桐。
过雷洞坪自坪上有八十四盘险绝
胡直（明代）

冰岩雾谷窈无端，飞鸟真看绝羽翰。五夜雷轰僧自定，万年雪积鼠长餐。

青羊已度三千界，白象宁忧八十盘。衰病欲从颜阖老，无如此地净开坛。
生朝自寿示诸生和子由生日
李之世（明代）

蠕动皆含灵，脩短亦不一。偶然脩短之，岂必天所骘。

俗士强安排，持券邀所必。至人冥于虚，君子践其实。

体堕形匪拘，神藏聪可黜。潜然返厥初，生理亦云毕。

我年过半百，所遇半凶吉。流坎乘化运，憺漠守神室。

未免与俗缘，所欠焚研笔。我自观其生，君勿庆余日。
读书
陆游（宋代）

平生爱客如爱书，力虽不逮意有余。
门前车马久扫迹，老病又与黄卷疏。
人情冷暖可无问，手不触书吾自恨。
今年入秋风雨频，灯火得凉初可近。
年过七十眼尚明，天公成就老书生。
旧业虽衰犹不坠，夜窗父子读书声。
木兰花慢·杨花
张惠言（清代）

尽飘零尽了，何人解，当花看。正风避重帘，雨回深幕，云护轻幡。寻他一春伴侣，只断红、相识夕阳间。未忍无声委地，将低重又飞还。
疏狂情性算凄凉，耐得到春阑。便月地和梅，花天伴雪，合称清寒。收将十分春恨，做一天、愁影绕云山。看取青青池畔，泪痕点点凝斑。
高房山青山白云图为蔡仲谦运使赋
许有壬（元代）

房山人品素高贤，流出天机肺腑间。一片冰纨才数尺，几重云树几重山。
冬至日赠安节
苏轼（宋代）

我生几冬至，少小如昨日。
当时事父兄，上寿拜脱膝。
十年阅凋谢，白发催衰疾。
瞻前惟兄三，顾后子由一。
近者隔涛江，远者天一壁。
今朝复何幸，见此万里侄。
忆汝总角时，啼笑为梨栗。
今来能慷慨，志气坚铁石。
诸孙行复尔，世事何时毕。
诗成却超然，老泪不成滴。
木犀四绝寄倪麟 其二
陈献章（明代）

风雨归来问小奴，药栏花架费人扶。黄昏雨歇茅檐月，只有木犀对老夫。
漂母墓
李思衍（宋代）

登坛抛却钓鱼竿，庙食难酬一饭恩。
春老五陵佳气歇，近来谁复念王孙。
高仲良见和为园小作倚韵有答
李之世（明代）

难将慧舌比莺儿，蝉嘒蛙咙只任之。涂抹自知嫫母丑，斧斤全藉郢人私。

一声清戛疏篁月，几阵香馩芳桂枝。雨湿诗筒烟满纸，挑灯吟到夜分时。
前诗送三乡文行虽各献芹然非所以勉子大夫茂明大对之意更为古诗一章
王十朋（宋代）

逆胡残喘仍跳梁，中兴事业犹渺茫。当今取士异平日，非为故事开科场。

庙堂方讳口打贼，翻抵正论为猖狂。

纷纷儿辈苟富贵，妄引申伯深阿王。公孙老儒亦曲学，不敢正色言尧汤。

徒令天下慷慨士，肝胆一剑生光芒。前年胡公以言逐，言今已验官未复。

近日径山缘赋诗，裹头衣白投荒服。忠良自此多结舌，道路相看徒以目。

谁能言事如靖康，陈东已死欧阳戮。国家养士恩至渥，千戈不废菁莪育。

诸公报国当如何，莫把刚肠慕粱肉。丈夫一第何足道，幸勿以此存怀抱。

贾生当献太息流涕痛哭书，更施三表五饵请为属国系单于。

大刘小刘展尽畎亩惓惓忠，弘恭石显辈视之当与奴仆同。
病起二首
齐己（唐代）

一卧四十日，起来秋气深。已甘长逝魄，还见旧交心。

撑拄筇犹重，枝梧力未任。终将此形陋，归死故丘林。

秋风已伤骨，更带竹声吹。抱疾关门久，扶羸傍砌时。

无生即不可，有死必相随。除却归真觉，何由拟免之。
鲁解元以坡语空山无人水流花开为诗和韵 其四
韩淲（宋代）

车尘不到世氛远，野水閒花景最新。汎汎空明知我独，故将流影巧随人。
焉耆行
陆游（宋代）

焉耆山头暮烟紫，牛羊声断行人止；平沙风急卷寒蓬，天似穹庐月如水。
大胡太息小胡悲，投鞍欲眠且复起。
汉家诏用李轻车，万丈战云来压垒。
送清道人归西山
徐铉（宋代）

尝忆漱甘醴，洪涯药臼旁。
今来眇如梦，此景未曾忘。
土地组老无味，林泉路更长。
羡师从此去，当暑扣云房。
送吉州詹守五首
彭龟年（宋代）

谏垣礼乐三千疏，窗下诗书六十年。
莫讶勾吴留不住，解随膏雨到江边。
秋雨叹和杜少陵韵三首 其一
钮琇（清代）

羲和投鞭白日死，满堂水衣苍色鲜。滩声潺湲入秋耳，更惊斛麦须千钱。

东风萧萧吹雨急，茅茨数点波间立。菽沉禾烂不可收，舟居嫠妇中宵泣。
中庭野色
陈良珍（明代）

绝壑惊涛接汉平，迢遥野色入郊坰。坐临北渚芳荪绿，帘捲南洲桂树青。

雨里山河烟似织，雾中林薄翠为屏。同游赋客皆陶谢，亭上遥看尽德星。
感旧赠超师
陆游（宋代）

一声清跸出行宫，百尺黄旗绣戏龙。
我赴文场君受戒，道边曾共望高宗。
拟渔樵耕牧四首 其三 耕
胤禛（清代）

茅屋疏篱翠蔓牵，绕篱桑拓翳平田。村中斑白闲无事，垄上青黄喜有年。

比户机梭鸣月下，一家儿女聚灯前。那能更羡公侯贵，蟹美鱼肥稻熟天。
虞美人（赋牡丹）
姜夔（宋代）

西园曾为梅花醉。叶翦春云细。玉笙凉夜隔帘吹。卧看花梢摇动、一枝枝。

娉娉袅袅教谁惜。空压纱巾侧。沈香亭北又青苔。唯有当时蝴蝶、自飞来。
皇后阁端午帖子词
宋庠（宋代）

鲜云瑞旭楼前晓，宝艾芳椒殿里香。
五数已知随地永，九重更自配天长。
薄宦
方俊（明代）

家园曾是带经锄，薄宦长安闭户居。忧至愿陈晁贾策，病来惟读老庄书。

偶寻杯勺还烧蜡，贪看湖山欲买驴。窗外鸡声殊不恶，五更风雨忽愁予。
登北固山木末楼寻高南阜题壁
李元直（清代）

危磴攀萝上，来登木末楼。帆随孤鸟去，云共大江流。

霸业余残碣，高踪感旧游。摩挲题壁字，慷慨为谁留。
雨中夏日书事
胡奎（元代）

冬青花落雨涔涔，一日舒晴十日阴。也爱东园有生意，枇杷铸得万丸金。
观澜堂
李新（宋代）

铃阁文书得少休，故将湖水慁清眸。
似从天姥逡巡坐，拟放仙槎自在流。
具眼不随千派转，此身元并一沤浮。
羌谁戏墨通三昧，信是人间万法俦。
骢马朝天为戴元吉侍御作 其二
庄昶（明代）

落叶秋霜送马寒，题诗迂蹇竟谁干。圣朝海内长无虑，野老山中睡亦安。

御史祇今为寄重，谏垣从古尽言难。明朝或有垂衣论，愿与山中拭目看。
即席次必强六绝句
李新（宋代）

夹道红英碎缬鞍，文园春满带围宽。
双轮不解生方角，只作繁城数日欢。
酬子寿见怀 其二
李杭（清代）

秋迥孤云倦，山深暮雨多。经年忍留滞，良会惜蹉跎。

契阔劳传语，优游暂养疴。春波动江汉，命棹傥来过。
丑奴儿慢
蔡伸（宋代）

明眸秀色，别是天真潇洒。更鬓发堆云，玉脸淡拂轻霞。醉里精神，众中标格谁能画。当时携手，花笼淡月，重门深亚。
巫峡梦回，已成陈事，岂堪重话。谩赢得、罗襟清泪，鬓边霜华。念□伤怀，凭阑烟水渺无涯。秦源目断，碧云暮合，难认仙家。
燕氏救兄诗
揭傒斯（元代）

千金之子不死市，楚人竟杀陶朱子。生者可杀死可生，千金为朱骨肉轻。

谁为平阳有燕氏，倾家乃出而兄死。弟再有兄兄见弟，里闾惊嗟官吏喜。

呜呼，安得天下之吏廉且循，庶政如水无冤民。
题元处士高亭（宣州）
杜牧（唐代）

水接西江天外声，小斋松影拂云平。

何人教我吹长笛，与倚春风弄月明。
晚夏郡中卧疾
羊士谔（唐代）

事外心如寄，虚斋卧更幽。微风生白羽，畏日隔青油。

用拙怀归去，沉痾畏借留。东山自有计，蓬鬓莫先秋。
九日到通州过王铁珊芝祥故宅无片瓦
曾广钧（清代）

杯水堂坳芥一舟，谁知夜半失宗周。但添战伐新残垒，无复人家近水楼。

华屋重来无片瓦，主人作吏在横州。愁来但觉村醪醉，悬想何乡尚胜游。
雪晴
郑獬（宋代）

一抹明霞暗淡红，瓦沟已见雪花溶。
前山未放晓寒散，犹锁白云三两峰。
即事 其一
张鸿基（清代）

吟肩醉倚玉人箫，情话湖楼复此宵。水自青青山自碧，笙歌容易送南朝。
和贾舍人春祠太一坛二首 其二
刘攽（宋代）

五城金碧尽楼居，西望屯云蔼太虚。瑞气长存春不觉，美光相属夜如初。

归承宣室雍容问，密受神君策画书。力士传车空杳邈，真游本自接储胥。
孤云
于武陵（唐代）

南北各万里，有云心更闲。因风离海上，伴月到人间。

洛浦少高树，长安无旧山。裴回不可驻，漠漠又空还。
张德恭以诗当谒次韵 其一
章甫（宋代）

新诗俄拜辱，午醉未全醒。如入图书府，宜游著作庭。

文章先体制，耆旧有仪刑。愧我空迟莫，穷居昼掩扃。
宿昭应
张乔（唐代）

夜忆开元寺，凄凉里巷间。薄烟通魏阙，明月照骊山。

半壁空宫闭，连天白道闲。清晨更回首，独向灞陵还。
白苎岭雨大作云此道可免舟行
陈宓（宋代）

空囊带雨肩山重，滑屦登高上壁难。
遵陆乘桴俱有恨，都缘何事不求安。
游仲文园池
邓深（宋代）

曲岸呼舟疾，幽园蹑屐徐。
轩窗数椽屋，雨露四时蔬。
补堑新移竹，穿池待种鱼。
花间留客晚，数问酒何如。
题石瓮寺
王建（唐代）

青崖白石夹城东，泉脉钟声内里通。地压龙蛇山色别，

屋连宫殿匠名同。檐灯经夏纱笼黑，溪叶先秋腊树红。

天子亲题诗总在，画扉长锁碧龛中。
句 其五
曹良史（宋代）

驾犊渡溪水，夕阳满田畈。
龙尾砚歌（并引）
苏轼（宋代）

余旧作《凤咮石砚铭》，其略云：苏子一见名凤咮，坐令龙尾羞牛后。
已而求砚于歙，歙人云：子自有凤咮，何以此为？盖不能平也。
奉议郎方君彦德，有龙尾大砚奇甚，谓余若能作诗少解前语者，当奉饷，乃作此诗。
黄琮白琥天不惜，顾恐贪夫死怀璧。
君看龙尾岂石材，玉德金声寓于石。
与天作石来几时，与人作砚初不辞。
诗成鲍谢石何与，笔落钟王砚不知。
锦茵玉匣俱尘垢，捣练支床亦何有。
况瞋苏子凤咮铭，戏语相嘲作牛后。
碧天照水风吹云，明窗大几清无尘。
我生天地一闲物，苏子亦是支离人。
粗言细语都不择，春蚓秋蛇随意画。
愿従苏子老东坡，仁者不用生分别。
试剑石
陈景肃（宋代）

将军大宝剑，磨久苍崖斑。
一日试利刃，断石倚两山。
倒枕泉水碧，生光斗朱丹。
至今胡虑过，目顾骨先寒。
蝶恋花 思家，时避乱北渚，即寄琴如姑母
陆蓉佩（清代）

别恨无端浓似酒。扫去还来，夜夜添消瘦。百八牟尼常在手。

堪怜怊怅还依旧。

纸阁芦帘寒乍透。无绪无情，生怕黄昏后。一点灯儿呆独坐。

灯花还解怜侬否。
颂古四十四首
释法泰（宋代）

鸡寒上树，鸭寒下水。
三百馀会不能宣，九年面壁徒瞌睡。
休瞌睡，上是天兮下是地。
卢玉堂报遣人问讯水心
释居简（宋代）

用舍见人物，抑见天地心。生人于此时，所系亦以深。

时哉薄其祐，全力吾不任。向来邹鲁人，抱此空沉吟。

此身眇如芥，列国纷于针。芥针求抵当，机括常差参。

没身虽不遭，道在终不沉。朣朣千丈光，照耀不啻今。

公乎邹鲁传，轩冕如山林。我亦山中人，不忍凤鸟瘖。

加餐为公祷，以答天地心。
船字韵拾遗四首 其二
谢迁（明代）

北宅南湾独桨船，眼花不到水中眠。清虚界是真玄圃，朴野风存古葛天。

扶老正便方竹杖，尝秋却爱蚤禾田。云霓又渴三农望，安得甘霖一霈然。
偈颂一百六十九首 其二十
释智朋（宋代）

一叶落，天下秋。回避不及底眼睛突出，窥觑无门底南州北州。

有来由处没来由。
交让渎
杨备（宋代）

琴丁结友事耕耘，田熟翻如虞芮君。
彼此持廉为弃物，一名交让两难分。
慈溪龙虎轩偶成
吕祖俭（宋代）

尚书风节映鄞川，人物萧然又几年。
世路逶迤虽已极，轩前龙虎尚依然。
哀溺文序
柳宗元（唐代）

永之氓咸善游。一日，水暴甚，有五、六氓乘小船绝湘水。中济，船破，皆游。其一氓尽力而不能寻常。其侣曰：“汝善游最也，今何后为？”曰：“吾腰千钱，重，是以后。”曰：“何不去之？”不应，摇其首。有顷，益怠。已济者立岸上呼且号曰：“汝愚之甚，蔽之甚，身且死，何以货为？”又摇其首。遂溺死。吾哀之。且若是，得不有大货之溺大氓者乎？于是作《哀溺》。
重九怀彰宪侯
黎崱（元代）

久废登临不赋诗，却来重看菊花枝。犹思马上西门哭，不记螯边左手持。

双鬓岂堪频换色，一樽当及未衰时。纷纷蜂蝶知春事，明月秋风好付谁。
醉蓬莱　七夕
韩邦奇（明代）

正素秋新霁，玉宇澄凉，金风荡暑。月上珠帘，却钩帘不起。

远岫云生，奇峰忽出，比山峰还翠。绿荫瑶阶，红香宝槛，碧天如水。

灵鹊桥成，银河喜度，迢迢今夜，年年此会。灞水销魂，有桥平如砥。

人在流沙，看看已老，只经年别泪。天上人间，欢娱何处，悲愁何处。
梦游庐山谣示同志
严羽（宋代）

昨夜月落西窗阴，倦推石枕凭素琴。身居红尘不自觉，梦入庐山深复深。

庐山深处在何许，五老仙人邀我语。眉如秀雪颜桃花，酌酒相酣坐箕踞。

明河九派倒西来，石梁巉绝古道开。五公握手向我笑，下见劫火扬尘灰。

独骑一鹿穷萦回，窅然醉蹋青锦苔。松风号嘈何清哀，湍飞瀑卷万壑雷。

忽然惊起迷所向，四座已失黄崔嵬。披衣徬徨还太息，我与世途何所屑。

乱世茫茫飞蠓蠛，囊中别有金膏诀。须君之行当何时，共向丹崖卧松雪。
钱申仲大夫索四亭诗各赋一首 遂初亭
周紫芝（宋代）

为贫作漫仕，未必胜陆沈。冠缨日羁縻，鬓发空侵寻。

昔为云出岫，今作鸟归林。暮年一丘壑，往往谐初心。

窗明设净几，衣露张鸣琴。缅怀靖节翁，更赋归来吟。
秋窗遣兴 其五
吕本中（宋代）

抱璞沦岩阿，失怀亦自宝。岂无用世心，遇合贵得道。

连城重白用，声价先倾倒。瑕瑜混沙砾，莫讶荆山老。

会当游勋华，元圭赞熙皞。
李陵台和水云韵
王清惠（宋代）

李陵台上望，答子五言诗。
客路八千里，乡心十二时。
孟劳欣已税，区脱未相离。
忽报江南使，新来贡荔枝。
送传道者归省母氏
释正觉（宋代）

妙尽功圆转处幽，若人真解倒骑牛。
雨蓑风笠旧行李，适意明明百草头。
石菊 其二
史铸（宋代）

干弱叶纤花特奇，艳浓九夏到秋时。枝头结实元为药，争奈越中人罕知。
孤山吊胡烈妇墓 其三
何绛（明代）

于归不负许身时，一语随君未敢欺。地下若逢前代主，休将底事与他知。
挽主奉路分赵公词
韩元吉（宋代）

画舸安舆霅水清，春风犹忆送君行。
无家举案人方恨，有子分君世共荣。
德履未容居祭酒，声华端合主宗盟。
太支耆老凋零甚，兰玉阶庭独擅名。
和江邻几雪轩与持国同赋二首 其一
刘敞（宋代）

君居近城市，每独厌嚣烦。积雪成高卧，故人来在门。

埽除更爽垲，谈笑寂无喧。开窗延寒月，拂席置清樽。

真得酒中趣，安知狐白温。
靖节先生祠
萧立之（宋代）

柴桑祠前松菊秋，清风天地与同流。它山之石可攻玉，撺掇先生是督邮。
阻风
苏辙（宋代）

大水蔑洲浦，牵挽无复施。我舟恃长风，风止将安为。

塌然委积水，坐被弱缆维。市井隔峰岭，食尽行将饥。

长啸呼风伯，厄穷岂不知。蓬蓬起东南，旗尾西北驰。

所望乃大谬，开门讯舟师。舟师掉头笑，沿溯要有时。

溯者不少息，沿者长嗟咨。飘风不终日，急雨常相随。

雨止风亦止，条条弄清漪。我言未见信，君行自见之。
多年葛帐绽裂以纸缀之戏赋
吴慈鹤（清代）

敝帷皴裂不须憎，秘有麟胶欲自矜。妇拆海图供补未，儿眠秋自蹋穿曾。

长饥絮虱生涯换，易饱书鱼食料增。从此梅花通梦寐，夜窗凉月浸层层。
同官皆和复次韵
曾几（宋代）

高标何许看，小阁有时上。
烈风知人怀，柯叶尽西向。
寄题莫氏椿桂堂
范成大（宋代）

君不见衣冠盛事今犹昔，前说燕山后崇德。
联翩五组带天香，世上籯金贱如砾。
他年诗礼到云来，日日高堂称寿杯。
桂长孙枝椿不老，却比窦家应更好。
登嵩山十首 石径
苏辙（宋代）

苍壁上参天，微径随流水。
聱牙石齿乱，纷薄黄叶委。
牵攀不得上，颠仆几将止。
勉强终此行，更老知难至。
群玉五咏·赤松庵
李弥逊（宋代）

留侯帷幄勋，平勃未足数。
晚从赤松君，雅志在轻举。
公今卜真赤，百蕴未一吐。
古来贤达人，不必同出处。
那知夫心云，解作及时雨。
奉酬张五丈垂赠
储光羲（唐代）

彩服去江汜，白云生大梁。星辰动异色，羔雁成新行。

日望天朝近，时忧郢路长。情言间薖轴，惠念及沧浪。

松柏以之茂，江湖亦自忘。贾生方吊屈，岂敢比南昌。
空江独钓图为璋侄题
陈烓（明代）

一气团虚亘寥廓，天光云影镜中落。纷纷物态从变更，眼底何如阿翁乐。

名利不牵身独閒，万顷沧波百尺竿。溪月江风随意取，星星短发颜如丹。

潮来潮去凭此竹，不钓齐璜钓荆玉。游鳞掣破浪花圆，欸乃一声山水绿。

君不见渭滨人，熊罴不入姬文梦，百岁风光老钓纶。

又不见严滩老，汉家名节在一丝，云台事业迹如扫。

谁写斯图托意深，小阮重之轻南金。持来索我题佳句，薰风洒洒清烦襟。

几向濯清亭子上，凭栏相对成惆怅。安得呼酒倾百壶，烂醉沙头续渔唱。
代上时相生辰
陈棣（宋代）

国论盈庭正尚同，唯公英略与天通。
一丝不断千钧重，九鼎重安万世功。
独见夐超流俗外，先机端在笑谈中。
际高极厚知难报，愿辅熙朝到不穷。
登惠宪副崇道水阁
谢廷柱（明代）

未老如何便引年，天容林下作閒仙。时邀客上临流阁，坐看农耕附郭田。

野色千村烟漠漠，潮声万井月娟娟。鉴湖不向君王乞，处处垂杨系酒船。
五郊乐歌五首 其一 青帝高明乐
佚名（隋代）

岁云献，谷风归。斗东指，雁北飞。电鞭激，雷车遽。虹旌靡，青龙驭。

和气洽，具物滋。翻降止，应帝期。
病中散步六绝
岳珂（宋代）

一年无病缘官事，一病兼旬为燕居。
自是素餐天所厌，可能竖子解乘除。
木兰花慢
曹勋（宋代）

断虹收霁雨，卷帘幕、与风期。正燕子将雏，莺儿弄巧，日影迟迟。荼コ。牡丹过也，但游丝、上下网晴晖。三月韶华，转头易失，密荫匀齐。

常思。入夏景偏奇。是梅雨霏微。更乍著轻纱，凉摇素羽，翠点清池。还思。故山旧隐，想葱茏、翠竹锁窗扉。独倚西楼谩久，此怀冷淡谁知。
宣城书怀
朱翌（宋代）

高爽清凉郡，登临佳丽都。
上连三蜀重，旁挟两淮趋。
天分光牛斗，溪行走舳舻。
新林天际浦，青草柳边湖。
丁令鹤归晚，琴高鲤疾驱。
高城布渠答，近市表浮屠。
龙具深耕雨，牛车富入租。
钟鱼广教饭，箫鼓敬亭巫。
祷请俱先诣，斋修必尽愚。
虔恭问杯珓，畴昔梦摴蒱。
桃李万家邑，鱼盐百贾区。
棋争三品胜，钱为七郎输。
湖上同皇甫，楼中记独孤。
五云裘可作，天马锦应无。
射的穿云白，莲房照水乌。
山精今及采，鹰爪得同拘。
右史隶题榜，太和存漏壶。
劘牙虞吏像，衣褐卯神图。
蝎走收宵螫，蜂讙保穴雏。
泉甘黄薜旧，茶隽白云腴。
幽寂谷留马，凌歊舟若凫。
山登天柱石，水暖句溪蒲。
洞启三天秘，滩愁六刺迂。
轻烟藏石女，微雨浴花姑。
半夜笛声起，临轩桂影敷。
谢公亭别范，孔子井犹洙。
舟起鹭前导，桥横龙未雩。
子安飞远近，杜宇诉朝晡。
示爽归田约，怀冰洒篆娱。
白公谢霞绮，荀媪进雕胡。
神王能旁达，心闲免外虞。
白龟飞入楚，赤马棹通吴。
孤枕喧鼯鼠，南亭听蟪蛄。
贡先红毯贵，俗尚褐袍粗。
蝉蜕裴丞相，聪明陆大夫。
刘诗送拄杖，班传出葫芦。
露柱从师指，金杯受赐殊。
汉书国史法，心要藏经郛。
鲋活有奇术，归还真梦驱。
苦心思懿老，一钵走元孚。
潜隐大中主，躬行外域膜。
储神天北极，系念水西隅。
内屏如来地，当阳造化炉。
千年犹可想，一绝定非谀。
昔在中书省，亲闻大禹谟。
土阶临黼座，文石上丝絇。
红绕当阶药，阴留一院梧。
不才持史笔，有愧但书厨。
卜筑随鲲徙，囚山与鹏俱。
忘怀从北院，归命只南庐。
作赋先招隐，移文卒谢逋。
晚归真发覆，岂意辱嘘枯。
黄屋南巡岳，侯圭毕会涂。
时持莘野鼎，来采会稽菰。
圣主新更化，羁臣首辨诬。
书修天禄阁，游并道山儒。
汩没颜容改，因循岁月徂。
此生甘泛梗，余论许分符。
节近书云日，轮驱画鹿朱。
川华冰片合，山曲卧屏纡。
入腊占三白，登堂展七扶。
人家多露积，村鼓不鸣桴。
身奉三年最，魂收一纪逾。
可无人叹息，粗免鬼揶揄。
夜引星朝斗，晨瞻日出嵎。
两旗叹潦倒，五马忘崎岖。
严濑犹如睦，昆山恐是苏。
深怜百口逐，只办四方糊。
旋磨鱼千里，弥缝金十奴。
何如今守馥，犹愧旧官呼。
笏有看山拄，歌无击缶呜。
江山真肺腑，鱼鸟自葭莩。
正赖管城子，能抬墨客徒。
李梅诗格律，斑竹政规模。
事省囚宽系，年丰酒易沽。
近分驷监，遣牧决波騟。
苗狝申军法，蕃宣奉帝俞。
校旗推妙手，啮镞视张弧。
杼轧丝双繭，篁包米一桴。
遇风专戒火，听雨甚忧圩。
酒盏经旬把，歌茵特地铺。
赐金夸魏绛，雇曲少周瑜。
硕果园林密，春山雨露濡。
木瓜红镂体，银杏绿匀肤。
栗发风前罅，柑垂霜后株。
蚁侵梨酿蜜，盘走芡圆珠。
野蔌多将{上艹下左禾右旱}，春盘细剪蒌。
谁同九日菊，难得一枝萸。
水阅寻鱼鶒，沙连合阵鸬。
爱闲多闭阁，因事或操觚。
每捷惭铜钵，工夫体辘轳。
僧谈曾接会，老境合师瞿。
窗月重重镜，松风一一竽。
饫餐佳境蔗，旋鱠早秋鲈。
本是烟霞痼，何疑山泽癯。
计难出柏马，收必在桑榆。
旧事论新事，今吾非故吾。
意中不足致，身外复何须。
朝市安能隐，田园久已芜。
斯言诚有味，端不减醍醐。
题理斋爱吟草 其一
吴玉纶（清代）

亮节曾闻烈日如，巴山藏碧廿年馀。遗编到处淋漓在，不见濡毫盾上书。
又九月十四日登秋风阁以余霞散成绮澄江静如
李廌（宋代）

缪蹈江海迹，吾生靡怀居。
役车窘阴雨，蒸腐败衣袽。
晨昏雷声窘，我怀何时舒。
秋阳出顽云，杲杲照我裾。
言登秋风阁，乘兴安可徐。
猗纡下铜鞮，缥缈凌紫虚。
锦叶眩林表，金包垂霜余。
栖苴寄榛莽，潦痕在菰蒲。
我游获所适，况乃弗为鱼。
放意宇宙间，所至皆吾庐。
大中祥符封禅十首 其九 太祖配坐酌献用《禅安》。
郊庙朝会歌辞（宋代）

皇矣圣祖，丕赫神武。秉运宅中，威加九土。德厚功崇，颂声载路。

陟配方祗，对天之祜。
循黑山而东望贺兰诸山
田均晋（清代）

矗矗贺兰山，黑山山之尾。山石殊碅磳，山形何俶诡。

联络受降城，襟带黄河水。月竁大蒙人，乳酪此趋止。

闻昔胜国时，河套逞奸宄。非无济时才，长城实自毁。

于今百年间，职贡盛筐篚。所怪岩壑阴，积雪夏常皠。

朔风卷地来，尘沙障天起。岂惟昧朝昏，两目苦先眯。

人生行路难，沾襟方陟屺。
呈严造道主簿
赵蕃（宋代）

漫刺不待投，数面自成亲。
对言或无味，况乃诗筒新。
佳处在阿堵，小异果此君。
我行萧滩上，所食杨与陈。
百药及寿玉，磊落俱可珍。
今又见夫子，此邦何多人。
一官二十年，须发颇费耘。
得非坐诗故，造物主怒嗔。
如我亦复然，此理又奚云。
一见互兴叹，呴濡胡足仁。
湖边雨新足，荷背白胜银。
是中何以思，何当并车巾。
松原山行七绝
赵蕃（宋代）

莫道松原路不通，担肩樵斧往来同。
老夫自是山中友，要涉崎岖尽日中。
题酆都观·宿山房
周敦颐（宋代）

久厌尘坌乐静元，俸微犹乏买山钱。
徘徊真境不能去，且寄云房一榻眠。
六月初七日午雨暴注，少刻即晴，偶得绝句四首 其四
林占梅（清代）

园林新霁后，一抹夕阳留。无限青山色，都收竹外楼。
句
蓝田道人（宋代）

晴原望原麦，一片绿云香。
岩起录云次韵张干佳什辄和寄之以道山居之况
李弥逊（宋代）

前山立玉水萦罗，径竹当门一里过。管子与予成莫逆，曲生邀我到无何。

老来鹤骨寒犹健，病起霜髭短更多。金印累累看公等，已甘一壑寄蹉跎。
天香引·西湖感旧
汤式（元代）

问西湖昔日如何？朝也笙歌，暮也笙歌。问西湖今日如何？朝也干戈，暮也干戈。昔日也二十里沽酒楼香风绮罗，今日个两三个打鱼船落日沧波。光景蹉跎，人物消磨。昔日西湖，今日南柯。
巫山一段云·黄鹤松间睡
马钰（金朝）

黄鹤松间睡，青鸾涧畔栖。白牛困卧紫灵芝。丹凤宿瑶池。唯有灵童放耍。来往恣情游冶。通天彻地月明中。显现至真功。
鸳枕词 其一
伍瑞隆（明代）

流澌疏影绿潸潸，雨过春城客未还。多谢秦楼凤箫侣，漫劳清梦到花间。
高宗皇帝挽词
林栗（宋代）

周汉中兴胜，唐虞内禅高。
髀消从马腹，屣脱等鸿毛。
弓剑悲长在，羹墙慕转劳。
龙髯攀莫及，四海共呼咷。
菩萨蛮
胡慎容（清代）

人言我瘦形同鹤。朝朝揽镜浑难觉。但见指尖长。罗衣褪粉香。

若能吟有异。不管腰肢细。清减果如梅。凋零亦是魁。
千年调·胜地独湖山
王义山（宋代）

胜地独湖山，满堂贮风月。歌舞太平气象，雪回云遏。红鞋朱帽，太岸唤船，芙蓉万叠。人稀到，这清绝。

因思旧事，庄敞平泉宅。莫与他人树石，对儿孙说。难全晚节，不如一丘壑。住茅屋三间，任穷达。
初秋閒记园池草木五首 其三
范成大（宋代）

旱地莲花娇小，水盆栀子幽芳。薇帐半年春艳，桂丛四季秋香。
寄山中高逸人
孟贯（唐代）

烟霞多放旷，吟啸是寻常。猿共摘山果，僧邻住石房。

蹑云双屐冷，采药一身香。我忆相逢夜，松潭月色凉。
东谷偶成
文同（宋代）

府事幸稀简，常为东谷游。
旧山兹仿佛，佳景每迟留。
断续溪云起，纵横野水流。
拂衣知未得，聊此慰乡愁。
宿机关报喻县戏为俳礼
黄彦平（宋代）

短短长长柳，疏疏密密杉。
秧深先熟稻，叶贵再眠蚕。
御暑乌油伞，伤春白贮衫。
乡风尽江右，魂梦莫湘南。
春日即事
危稹（宋代）

麦风翻陇泼浓绿，花露滴枝粘老红。
小立楼头检春事，一丝暖日坠青虫。
金凤山逢许道人
徐熥（明代）

高人隐洞天，鸟道入云烟。且莫论真诀，大都无世缘。

丹炉长自爇，火候岂轻传。别去不留意，相逢皆偶然。
浣溪沙
晏几道（宋代）

浦口莲香夜不收。水边风里欲生秋。棹歌声细不惊鸥。

凉月送归思往事，落英飘去起新愁。可堪题叶寄东楼。
陈如心家饮罢言怀
王翰（唐代）

饮罢高斋借榻眠，卧听更漏意萧然。空床梦断雨方急，短烛吟残花倒悬。

旧馆偶来还是客，明公相见即如仙。奔腾老骥浑无力，拟向亨途借一鞭。
题赵昌父山居八咏·青毡堂
杨万里（宋代）

客来借毡看，笑指一书策。
不管卖不行，且图偷不得。
清平乐
毛滂（宋代）

重芳叠秀。风约仙云皱。椿不争年松与寿。共出皇家忠孝。

仁深枯冷皆蒙。托根不倚东风。日照恩光万里，暖生塞草丛中。
次韵张必志秋怀三绝 其一
廖刚（宋代）

夜雨阴风剑自声，几嗟牢落向江城。冷猿秋雁犹堪听，一寸古心谁与明。
久雨奉怀象之九兄
韩维（宋代）

萧洒崔居士，高闲养性灵。
凉风满樽酒，永日一函经。
竹色垂遮户，桐花开满庭。
未嗟相见阔，交照本忘形。
雪夜放舟中湖宿独山小庄偶题
顾煜（清代）

扁舟独山下，满酌空寒月。一笑开柁风，万壑平愁雪。

山气郁初升，夜光疏未灭。冷影问渔蓑，幽怀不堪说。
赵千里赤壁图
张宁（明代）

大江东去飞涛急，故垒西边壁垂赤。玉堂学士天上人，两度随垂漫游客。

放歌一曲下中流，洞箫倚和言更詶。清风明月不须买，欲与元化相周游。

酒酣袒卧蓬窗窄，不觉东方已生白。再来又是孟冬时，过眼江山忽殊色。

披荒履险登崔嵬，划然长啸山应颓。回舟荡入鸿濛里，时有孤鹤横江来。

平生到处多佳遇，海市登舟亦奇事。文章变态发雕龙，意象飘飘梦中是。

铁骑长驱欲闭关，前珠后壁焕斓斑。伯驹图画鲜于字，二赋长流天地间。

巢松幽人吕山下，收藏不惜千金价。清秋明月画楼开，应有虹光彻长夜。
追和范文正公鄱阳诗 郡斋即事
王十朋（宋代）

理郡端如理乱丝，范公往矣欲谁师。典刑犹有堂中像，光艳长存壁上诗。

未报国恩嗟老去，不逢人杰恨生迟。一尊坐对鄱江月，耿耿忠怀祇自知。
次韵乐先生吴中见寄八首
范成大（宋代）

粟囊聊复寄三餐，埋没缁尘懒濯冠。
红紫百般纷过眼，乡山岁晚自苍官。
闻笛
边元鼎（金朝）

雌鸾无凤怨西风，月女愁寒泪洒空。牙板急随声不断，满天敲碎玉玲珑。
寄令狐绹相公
贾岛（唐代）

官高频敕授，老免把犁锄。一主长江印，三封东省书。

不无濠上思，唯食圃中蔬。梦幻将泡影，浮生事只如。
点绛唇·细草空林
黄仲则（清代）

细草空林，丝丝冷雨挽风片。瘦小孤魂，伴个人儿便。
寂寞泉台，今夜呼君遍。朦胧见，鬼灯一线，露出桃花面。
从道损舅乞移山药
韩维（宋代）

弱岁抱衰病，好读神农经。
杂然众药品，粗识性与形。
商于岩谷众，厥产芝术菁。
山家乘冬采，气烈味亦并。
常思负笼往，劚此地气灵。
近闻山旁县，移本来公庭。
石泉尚含润，溪风有馀清。
想像春丛敷，蔚蔚扬华英。
骈罗良可佳，疲{上艹下尔}宜见矜。
安得畦畹馀，种食羽翼生。
与进士宋严话别
张咏（宋代）

人之相知须知心，心通道气情转深。凌山跨陆不道远，蹑屩佩剑来相寻。

感君见我开口笑，把臂要我谈王道。几度微言似惬心，投杯着地推案叫。

此事置之无复言，且须举乐催金船。人生通塞未可保，莫将闲事萦心田。

兴尽忽告去，挑灯夜如何。弹琴起双舞，拍手聊长歌。

我辈本无流俗态，不教离恨上眉多。
满江红 闻张总统国梁阵亡丹阳，寻即常州被困，感愤赋此
袁毓卿（清代）

烽火惊心，忽传遍、大江南北。叹上将、身经百战，烟尘未熄。

按剑频挥忧国泪，仗韬痛咯椎心血。问江东，半壁更谁扶，空悲咽。

乡关路，愁云积。军帅府，朋簪集。正莺喉竞巧，狼氛已逼。

大树任从京口折，扁舟竟向吴门逸。痛孤城，一角囷重围，何堪说。
拟达摩和尚颂二首
慧能（唐代）

心地邪花放，五叶逐根随。共造无明业，见被业风吹。
送梵才上人归天台
张环（宋代）

往问维摩疾，来探般若心。
本源虽自在，因地亦行深。
洒落溪山色，苍凉竹树阴。
宦途如磨蚁，何日重登临。
八声甘州（送吕总管）
吴季子（宋代）

恨公来较晚，早归朝、骢马去难留。是朱轮华毂，联珪叠组，家世公俟。今在玉堂深处，借重护偏州。好把青毡拂，奕世勋猷。

明日东津归路，正梅花霜暖，春上枝头。看连旗列鼓，送客下江楼。对云山、千年不老，向楼前、阅尽几行舟。留名在，严陵滩下，日夜东流。
黄粒稻
陈岩（宋代）

紫芒金粒动秋风，三月腰鎌捲地空。
农事倦时天与力，机舂相继便论功。
别范元卿
韩元吉（宋代）

晴林绿树越江边，聊泊东来倦客船。
风引花香微近酒，水浮月色澹连天。
惊心朋旧皆千里，回首光阴又五年。
莫笑相逢便离别，此生身计已飘然。
嘉禾八咏·披云阁
陆蒙老（宋代）

城角巍栏见海涯，春风帘幕暖飘花。
云烟断处沧波阔，一簇楼台十万家。
瑞鹧鸪
晏殊（宋代）

江南残腊欲归时。有梅红亚雪中枝。一夜前村、间破瑶英拆，端的千花冷未知。

丹青改样匀朱粉，雕梁欲画犹疑。何妨与向冬深，密种秦人路，夹仙溪。不待夭桃客自迷。
陈万年教子
班固 撰（两汉）

陈万年乃朝中重臣也，尝病，召子咸教戒于床下。语至三更，咸睡，头触屏风。万年大怒，欲杖之，曰：“乃公戒汝，汝反睡，不听吾言，何也？”咸叩头谢曰：“具晓所言，大要教咸谄也。”万年乃不复言。
示汤弟子
张继先（宋代）

子欲济民非为己，我贪修道不忧贫。
直须勉强方成业，只恐因循易老人。
乞锺乳于曾公衮
黄庭坚（宋代）

寄语曾公子，金丹几时熟。
愿持锺乳粉，实此罄悬腹。
遥怜蟹眼汤，已化鹅管玉。
刀圭勿妄传，此物非碌碌。
送太乙真君酒
青城丈人（唐代）

峨嵋仙府静沈沈，玉液金华莫厌斟。

凡客欲知真一洞，剑门西北五云深。
听事前紫薇花二本甚盛戏题绝句
陆游（宋代）

红药紫薇西省春，从来惟惯对词臣。
问囚自是麤官分，无奈名花解笑人。
寄台湾巡使六给事 其二
伊福讷（清代）

浴日扶桑迥绝伦，花繁官阁静无尘。海天对月閒吟际，好报平安慰故人。
垂老
释文珦（宋代）

垂老飘零两鬓华，重阳又复对黄花。
明年决定谋归去，免使禽猿有怨嗟。
湖居与仁先结邻赋呈四首 其四
俞明震（清代）

西湖天下奇，移步各殊形。传之画师稿，意匠存模型。

遂令游观客，颠倒遗性灵。老夫独迂怪，筑此背湖厅。

懒焚天竺香，不礼三潭星。编篱辟幽径，种竹可中亭。

南北两高峰，列几如罍瓶。霜天色黝黯，补以湖面青。

置身入閒冷，借景皆空冥。东邻有高士，避俗常独醒。

取舍定先我，隔篱呼与听。
家国吟
邵雍（宋代）

邪正异心，家国同体。
邪能败亡，正能兴起。
初夏即事十二解
杨万里（宋代）

东渚西陂万马奔，浪花吞尽旧波痕。
山童莫扫中庭水，要写钱钱雨点纹。
舟中杂咏用杜子美秦州诗韵 其十五
胡俨（明代）

黄叶凋疏后，沧波窅霭间。天寒鸿在渚，日落鸟归山。

桂树知何处，仙翁去不还。丹砂如可问，宁复鬓丝斑。
同李九士曹观壁画云作
高适（唐代）

始知帝乡客，能画苍梧云。秋天万里一片色，

只疑飞尽犹氛氲。
亲耕籍田四首 其三 十二时
佚名（宋代）

临寰宇，恭已岩廊。属意在耕桑。爱民利物，德迈陶唐。

跻俗尽淳庞。开千亩、帝籍神仓。举彝章。祗祓坛场。

为农事祈祥。涓辰行礼，节物值春阳。罄齐庄。明德荐馨香。

宫禁邃，嫔妃并御侍，穜稑献君王。中闱表率，阴教逾光。

帐殿霭熉黄。梐枑设、翠幕高张。庆云翔。樽罍陈酒醴，金石奏宫商。

神灵感格，岁岁富仓箱。庆明昌。行旅不赍粮。
遣兴五首
杜甫（唐代）

朔风飘胡雁，惨澹带砂砾。长林何萧萧，秋草萋更碧。

北里富熏天，高楼夜吹笛。焉知南邻客，九月犹絺绤。

长陵锐头儿，出猎待明发。騂弓金爪镝，白马蹴微雪。

未知所驰逐，但见暮光灭。归来悬两狼，门户有旌节。

漆有用而割，膏以明自煎。兰摧白露下，桂折秋风前。

府中罗旧尹，沙道尚依然。赫赫萧京兆，今为时所怜。

猛虎凭其威，往往遭急缚。雷吼徒咆哮，枝撑已在脚。

忽看皮寝处，无复睛闪烁。人有甚于斯，足以劝元恶。

朝逢富家葬，前后皆辉光。共指亲戚大，缌麻百夫行。

送者各有死，不须羡其强。君看束练去，亦得归山冈。
仲夏书事十首
方回（元代）

细酌浮菖酒，閒吟树蕙文。
卖符羞米贼，采药按桐君。
壬日近海溽，午风生草薰。
湖航三纪梦，荷盖石榴裙。
踏莎行（正月五日定空寺观梅）
毛滂（宋代）

景泮冰檐，情回瑶草。副能守得春来到。管曾独自索春怜，而今觑著东风笑。

粉凝酥寒，云房睡觉。胭脂也不添些小。天真要与此花争，是伊占得春多少。
梅花
刘黻（宋代）

人夸之子得春早，道眼看来春最迟。
万木已悲欲瘦，一花才与水相宜。
乾坤寂寞常如客，今古平章无尽诗。
说著色香犹近俗，丹心祗许伯夷知。
逍遥咏
宋太宗（宋代）

万灵通有感，臧否在名人。
志诚昭明德，清净见於真。
奉道惟恭谨，修持原本因。
广将求利益，苦乐救生民。
赠韩侍禁
李覯（宋代）

阀阅山西旧将家，一官沦落向天涯。
目皮相处应难识，髀肉生天只自嗟。
野囿几年饥虎豹，旱雷何日起龙蛇。
吴歌楚舞时相慰，剑铗梅乾铁有花。
偶述鄙怀奉呈仆射相公
李至（宋代）

从来迂僻寡朋俦，今日优恩岂自酬。
抱病也容居粉署，好吟仍自在蓬丘。
利名场里心尤拙，少俊丛中鬓独秋。
早晚东山拂衣去，愿携鸠杖从公游。
独夜
赵孟頫（元代）

秋风动林叶，夜雨滴池荷。孤客睡不着，乱蛩鸣更多。
大江东去 次韵答彦衡
段克己（宋代）

无堪老懒，喜春来蔬荀，劝加餐食。底事东君留不住，忙似人间行客。忧喜相寻，利名羁绊，心自无休息。不如闻早，付他妻子耕织。门外柳弄金丝，落花飞不起，东风无力。浊酒一杯谁送我，欢意都非畴昔。致主无心，苍颜白发，敢更希前席。功名蛮触，何须千里追北。
次韵酬杨伯子兼呈诚斋
张镃（宋代）

我固有诗癖，怜君尤苦心。
自闻非为俗，异处却同音。
病后閒方乞，湖边秋渐深。
排门听车骑，相与话幽襟。
十六日 其一
韩淲（宋代）

纸上闲看旧谈语，尊前试举近歌词。夜冷小窗欣我独，岁残深谷待他谁。
折桂令·问秦淮
孔尚任（清代）

问秦淮旧日窗寮，破纸迎风，坏槛当潮，目断魂消。

当年粉黛，何处笙箫？罢灯船端阳不闹，收酒旗重九无聊。
白鸟飘飘，绿水滔滔，嫩黄花有些蝶飞，新红叶无个人瞧。
为萧少尉步青作
黄遵宪（清代）

守土穹官先败北，防河诸将亦笼东。哦松射鸭闲官耳，一死犹能作鬼雄。
吕待制所居八咏·藤洞
王炎（宋代）

空中一洞足清风，上有长藤翠蔓穠。
说与山灵护持取，苍皮瘦骨恐为龙。
夜登天王台
王安中（宋代）

月色镕银烂不收，萧然风露欲中秋。天河澄淡星芒小，云海溟濛夜气浮。

台影迥无群木碍，琴声清入素商流。高吟此地容吾和，长啸西山想独游。
初二日蚤发亲捷
赵蕃（宋代）

水落滩鸣急，山高雾散迟。
夜愁余响递，晨幸日光披。
颇忆茱萸饮，还思薏苡赍。
异乡逢物色，老病益清羸。
梁北郊登歌
沈约（南北朝）

至哉坤元。
实惟厚载。
躬兹奠飨。
诚交显晦。
或升或降。
摇珠动佩。
德表成物。
庆流皇代。
纯虾不諐。
祺福是赉。
雨后登白云阁春望
黄振河（清代）

白云阁上白云飞，野烟漠漠含四围。东风吹落天街雨，千树万树胭脂肥。

郊原泼水春光腻，十丈梯云蹋空翠。斜阳晴晒榜人帆，泥痕红染沽春屐。

诗情画意满山城，村村布谷相和鸣。淇上健儿驱犊出，东阡西陌催春耕。

春耕一犁滋霢霂，乘兴游春兴未足。归来魂梦有余清，明朝浣涤衣襟绿。
石砚
杨亿（宋代）

磊磊涧中石，成形本一拳。
墨池遗号古，笔阵用功偏。
得在燕台侧，採從崑岫巅。
剖非藏赵璧，练合补娲天。
偶自他山上，来参绛帐前。
光荣登玉案，挥灑助花牋。
注水蟾蜍滴，题诗玳瑁筵。
如何班定远，发愤便轻捐。
袁江道阻南归感成
潘观保（清代）

倚棹归来欲暮天，未秋帘幕已成烟。桃花泣露无情艳，柳絮团风不肯圆。

极目关河疑昨梦，断肠情绪最今年。平生愧说刘司户，一样飘零绝可怜。
次韵张德恭主簿二首
陈造（宋代）

汉南独步有登楼，肯为衰翁吟掉头。
价比连城容品裁，句专八掉见风流。
生涯枯泽鸣饥鹤，老去惊波荡白鸥。
当念饭山人似削，撩人更遣耐新愁。
次韵答朱侯招游海山
戴表元（宋代）

江南春草黄，江北秋雁飞。
穷居念还往，故物悉已非。
我有青云交，山林可同归。
十年学抚琴，对客辄累欷。
岂不愿和悦，调苦心得为。
青天无古今，白日相因依。
向来炎炎人，所得一何微。
成者化埃尘，不成翻祸机。
玉美受雕镌，马良遭绊鞿。
所以旷达士，但贵知我希。
请休接舆歌，且急梁鸿噫。
名微少士责，身间免官讥。
宁无一日力，相寻尽崎岖。
霜鱼碧玉脍，水菊黄金辉。
君歌我按筑，我舞君搅衣。
此日为君欢，醉游敞船扉。
余为建阳令遣小吏王堪为西山翁之役翁留之仙
刘克庄（宋代）

向来刀笔充书佐，岁晚衣巾学道流。
毕竟贤于人一着，醉中梦里忽回头。
咏梅
释超雪（明代）

风霜盈草莽，独出占春芳。闲卉肥何益，清姿瘦不妨。

林花方匝匝，风景自苍苍。每作罗浮想，梦回袭暗香。
还何学士诗集
魏野（宋代）

魏野非商也，微言岂易穷。
看虽许朋友，写不倚儿童。
合在龙图上，难留蜗舍中。
因思投纳处，还浦与珠同。
太尉武泰节度寿昌侯挽词 其三
韩淲（宋代）

晚节斋坛拜，勋名已四朝。开边屡铜虎，告弟仅金貂。

壮志自难已，英魂孰得招。中原诸老尽，江海听吹箫。
游山寺
周南（宋代）

山寺清明蛱蝶飞，中庭古佛供琉璃。
僧房也有追游市，瓦狗泥车诳小儿。
喜晴和张鲁瞻
吴激（宋代）

原野恍新沐，丰隆宁世情。鸟归林霭暝，楼射涧虹明。

春草牛羊远，人家机杼鸣。惨舒长有命，谁复问阴晴。
和陈德章春日送客
虞俦（宋代）

年华看鬓上，春事转头中。
羯鼓催花雨，虹桥送客风。
未须愁酒债，政复坐诗穷。
谁识挥弦意，寥寥寄远鸿。
竹所温府教
释云岫（宋代）

君子居之何陋有，清虚冷澹最深幽。
春风归在鞭头了，早晚龙孙又出头。
十月
陆游（宋代）

红树平沙十月天，放翁今作水中仙。
冬冬林外迎神鼓，只只溪头下钓船。
世事极知吾有命，俗人终与汝无缘。
菊花枯尽香犹在，又付东篱一醉眠。
庚辰四月廿日赴谢氏馆吴季良携酒为别
黄玠（元代）

东里先生乌角巾，薄游吴中三十春。闻言不如祁孔宾，见道多惭程伯淳。

强聒自谓愚而神，胶胶肫肫不可循。故交零落参与辰，独有一人长若新。

鸒斯之党何频频，愿逢新人如故人。
送聱隅黄先生
王令（宋代）

黄风吹土截天横，瘦马眷鞭驱不行。
尚说苦心酬直道，谁知白发为苍生。
平时夷虏恬忠荩，常日公卿足仰成。
虽有英雄无用处，却令老去买牛耕。
杏花
王铚（宋代）

玉人半醉晕丰肌，何待武陵花下迷。
记得秋鞑归后约，黄昏新月粉墙西。
甲戌游旴江六月二十二日发武林
俞德邻（宋代）

威弧惨无光，城乌啄大屋。淮云苍莽间，十载几荼毒。

忧心甫殷殷，又复正阳筑。正阳亦何许，地接英与六。

传闻夜点兵，文书下机速。挥汗起负戈，部伍竞驰逐。

平明驱出城，令严秋气肃。岂不实苦辛，主忧固臣辱。

前年戍襄樊，去年戍郢复。白骨秋野横，青燐阴房煜。

生还偶然尔，忍怨征行促。所悲世路艰，无罪罹杀戮。

潢池弄盗兵，绿林仇饷肉。茫茫畿甸间，风尘涴人目。

圣明抚遐荒，先事清辇毂。干戈动邦内，岂计颛臾蹙。

扶颠要得人，拨乱如转烛。秋山翡翠青，秋水蒲桃绿。

去去取封侯，勿羡牧羊仆。
元日即事
林景熙（宋代）

宿雾沈城海日迟，十年冉冉镜中丝。江湖旧梦衣冠在，天地春风鼓角知。

杜曲桑麻归已晚，尚平婚嫁毕何时。野人问我行藏事，自向庭前采柏枝。
内乐亭
韦骧（宋代）

谁谓兹亭浪得名，寥寥气象副深诚。地饶松竹千年色，天与云山四合清。

靖节固尝为傲吏，子真元不势名卿。伊余窃慕恬然乐，肯以纷华战性情。
读韩偓诗并记有感 其二
李纲（宋代）

词臣谪去堕天南，诗墨从来榜寺檐。好事不须收拾去，世间遗集有香奁。
诚台春色
薛季宣（宋代）

凤阙西冈，郎亭东乳。惟竹猗猗，诚台有楚。苔痕春绿，玉李晚风。

诚山坐对，青葱数峰。颓墙色弄，文杏新红。争鲜竞秀，芳随意远。

各称时宜，自成深浅。妙意谁传，叵形罨画。羲皇晚生，先天后卦。

江湖涨绿，旋拍沧洲。晴岚翠滴，烟瘴悠悠。篁鞭破藓，柳带萦愁。

亦有江梅，花残未落。弄音好鸟，笙簧度曲。堆如瓦鼓，幽独是称。

兀坐颓然，邑荒无政。新阳多感，雷鼓轰天。清淮咫尺，狼烽夕烟。

暮四朝三，谁为第一。不知其它，且以永日。
和吴君平游蒋山兼呈王安国二首 其一
范纯仁（宋代）

十年游宦阻朋从，尊酒俄欣二友同。单父能名推子贱，襄阳高节爱庞公。

六朝山色空陈迹，十里松声正晚风。联骑追攀不知暮，却嫌归路入尘中。
哨遍
刘克庄（宋代）

日，游方氏龙山别墅，试效颦为之，俾主人刻之崖石云。

胜处可之，平处可田，泉土尤甘美。深复深，路绝住人稀。有人兮、盘旋于此。送子归。是他隐居求志。是要明主媒当世。嗟此意谁论，其言甚壮，孔颜犹有遗旨。大丈夫之被遇于时。入则坐庙朝出旗麾。列屋名姬，夹道武夫，满前才子。

噫。有命存焉，吾非恶此而逃之。富贵人所欲，如之何、幸而致。向茂树堪休，清泉可濯，谷中别有闲天地。况脍细于丝，蕨甜似蜜，采于山，钓于水。大丈夫不遇之所为。唐处士、依稀是吾师。觉山林、尊如朝市。五侯门下宾客，扰扰趋形势。嗟盘之乐，谁争子所，占断千秋万岁。呼童秣马更膏车，便与君，从此逝矣。
湖苏二郡语
佚名（唐代）

湖接两头，苏联三尾。
淡黄柳
蒋春霖（清代）

寒枝病叶。惊定痴魂结。小管吹香愁叠叠。写遍残山剩水，都是春风杜鹃血。

自离别。清游更消歇。忍重唱、旧明月。怕伤心、又惹啼莺说。

十里平山，梦中曾去，唯有桃花似雪。
野兴二首 其二
陆游（宋代）

楼兰勋业竟悠悠，聊作人间汗漫游。半谷云霞丹灶熟，一天雷漫剑池秋。

徜徉药市经旬醉，问讯巢仙数夕留。却过故庐应一叹，岸边犹系采菱舟。
题无垢院 其一
石公弼（宋代）

沿磴穿岚造竹扉，一轩幽敞坐忘机。池镵琼骨容清泚，凭槛时看翡翠飞。
赴益昌六言二章 其二
唐庚（宋代）

乐职如今酒美，判司敢叹官卑。会待薛疏供帐，归从朱老栽桤。
赠医士陈国器
杨炎正（宋代）

君不曾三折肱，又不曾九折臂，
海内行翳称寡二。活人无数不言功，
随处得钱供一醉。道是宋清君不是，
道似洞宾君不似。萧然蓝缕一乌巾，
唤作医家湖海士。观君用药如有神，
问君传方殊不秘。胸中活用三八法，
二十四证无不治。痔兮痔兮果何物，
我老甯堪尔为累。五翳十手疗不得，
直待君来乞良剂。病根一去不留残，
胜似并州剪刀利。
厌雨
赵处澹（宋代）

拟欲占晴待暮鸦，不禁愁思满蒹葭。
片云飞渡风和雨，斜日低穿水浸沙。
薏苡石边收钓笠，芙蓉篱外响芦笳。
最怜冉冉秋将半，未得先乘问月槎。
东西船行
李浩（唐代）

东船得风帆席高，千里瞬息轻鸿毛。
西船见笑苦迟钝，汗流撑鸿百张篙。
明日风翻波浪异，西笑东船却如此。
东西相笑无已时，我但行藏任天理。
次韵周尧夫赠睡香
王十朋（宋代）

长向春前腊后开，要将风味斗梅魁。名从庐阜梦中得，根自鄮山嘉处来。

风拆锦囊香不断，日烘宝盖翠成堆。定须移向梅溪去，栽伴吾庐桂与槐。
题左翰林三友亭
黄棨（宋代）

劲节虬枝水月香，轩前高坐胜寻常。
翰林此意知非浅，曾有坚心秉雪霜。
杂体诗 魏文帝曹丕游宴
江淹（南北朝）

置酒坐飞阁。
逍遥临华池。
神飚自远至。
左右芙蓉披。
绿竹夹清水。
秋兰被组崖。
月出照园中。
冠佩相追随。
客从南楚来。
为我吹参差。
渊鱼犹伏浦。
听者未云罢。
高文一何绮。
小儒安足为。
肃肃广殿阴。
雀声愁北林。
众宾还城邑。
何用慰我心。
晚秋农家
陆游（宋代）

豢犬使警夜，畜鸡用司旦；彻警盗所窥，失旦固吾患。
岂无糠粞费，施报不可缓。
家居亦为政，发我中夜叹。
二妙堂望九十九峰雪
周紫芝（宋代）

北风卷地天漫漫，长空下舞十翔鸾。天公吹絮作飞雪，大匠琢玉成群山。

群山南来西北折，走如连环断如玦。接天朝同一色云，映水夜伴中宵月。

谁知三千大千界，有此九十九峰雪。人间未见固难名，天上有之那可说。

老夫才尽晚益缪，笔力应无此雄杰。徐熙著色岂可画，大年小景不足悦。

谁当貌此一段奇，留与高堂洗炎热。
载效唐律二解兼寄弘甫夏君 其二
唐桂芳（明代）

几回醉倚碧琅玕，满袖清风客未还。买砚忽辞朱子里，抱琴又入武夷山。

茶收暖焙园丁喜，布割寒机村女閒。应想故园图画里，石榴花发小柴关。
冯御史执之贾主事璇同游太明寺 其二
储巏（明代）

骋望摅幽抱，兹游良已迟。冈峦联楚蜀，台殿阅陈隋。

云物苍茫外，莺花寂历时。谈兵怀杜牧，对酒写乌丝。
月下笛 晨起钱塘门乘小舟沿绿至苏公祠
周之琦（清代）

野艇摇烟，生衣蘸渌，镜波圆折。湖菱翠贴。最苦新凉犹怯。

话离愁、髯仙未知，雨花露蕊凄步屧。渐娇云堕砌，芳魂冉冉，暗窥窗月。

柔乡恋否，枉荐菊泉荒，冷香栖蝶。三生净业，试与长眠人说。

算年来、红尘倦游，好山画里缘再结。黯消凝，又早芦湾，梦落秋半雪。
答友
王令（宋代）

客尝疑西伯，何至羑里辱。
瞽鳏虽父子，尚脱井廪酷。
昏主虽圣臣，飞祸安可卜。
致命遂其志，虽穷不为戮。
和姚给事寓直之作
宋之问（唐代）

清论满朝阳，高才拜夕郎。还从避马路，来接珥貂行。

宠就黄扉日，威回白简霜。柏台迁鸟茂，兰署得人芳。

禁静钟初彻，更疏漏渐长。晓河低武库，流火度文昌。

寓直恩徽重，乘秋藻翰扬。暗投空欲报，下调不成章。
张守唱和红字韵诗八首
刘子翚（宋代）

午枕回清梦，疏林逗远风。
茶瓯烹叶白，果饤剥方红。
小垒常稀讼，邻邦近息戎。
民谣知善政，佽助亦何功。
临江仙 江亭和子珍韵
樊增祥（清代）

玉勒青鞯游冶路，萝阴似水还清。映窗窈窕数花明。

衣香多近水，扇影总疑云。

燕子飞来还又去，柳枝长是多情。野塘清浅照人行。

西南眉子月，又傍女墙生。
题村舍呈德瞻友
刘錡（宋代）

二月阳和花正繁，软风轻扇笋斑斑。
扬鞭江路心无事，问舍求田过浅山。
唐宫词补遗
宋无（元代）

罢朝轻辇驻花边，催唤黄门住静鞭。
三十六宫人笑语，上前争索洗儿钱。
宿囊山怀坚师
林泳（宋代）

伏虎岩头向上层，袈裟几度忆同登。
薜荔石屋应无恙，风雨谁明彻夜灯。
和李中丞慈恩寺清上人院牡丹春歌
权德舆（唐代）

澹荡韶光三月中，牡丹偏自占春风。时过宝地寻香径，

已见新春出故丛。曲水亭西杏园北，浓芳深院红霞色。

擢秀全胜珠树林，结根幸在青莲域。艳蕊鲜房次第开，

含烟洗露照苍苔。庞眉倚杖禅僧起，轻翅萦枝舞蝶来。

独坐南台时共美，闲行古刹情何已。春间一曲奏阳春，

应为芬芳比君子。
游青原山
徐湘潭（清代）

名蓝隐深邃，已近犹无觌。一径循纡回，乱峰森蔽翼。

铁立石上松，黛蔚庭前柏。危檐炯金榜，犹是宋题额。

觉王殿宇雄，庄严盛功德。缘阶鸽不怖，闻钟鱼就食。

天香从西来，鼻受心有得。旁廊转深曲，龙蛇走石壁。

颜黄及李相，忠义标心画。呜呼百世下，珍重摹手泽。

徘徊此循赏，不觉日西昃。方丈惜一毡，凝神安偃息。

半偈参沈沈，一镫明的的。夜来春雨寒，梦破前山碧。

凌晨出西阁，祖塔礼幽宅。传闻牛鬼雄，赖此镇狂魄。

碧乳泉更奇，顿足通水脉。何人安地轴，一激高数尺。

地灵昭异境，兹理究莫测。东冈五笑亭，临渊踞盘石。

仿佛三峡桥，怒流奔霹雳。战兢戒徒侣，无使蛟龙获。

兹山在吾郡，丛林推巨擘。夜来讲学辈，于此混儒释。

两家互有人，各各树坛席。可怜同盛衰，风流今寥阒。

倒荆花久枯，五贤祠已坼。我来纵游眺，淹留祇一夕。

探胜兴虽浓，怀古情尤剧。不识千载后，知否复此客。
咏柳
薛美（宋代）

一撮娇黄染不成，藏鸦未稳早藏莺。
行人自谓伤离别，枉折无情赠有情。
属疾五首
宋祁（宋代）

腐肉填鸱素，华轩载鹤身。
闭关吾有谓，当路彼何人。
带眼移仍数，颠毛变愈新。
惟无公干誉，他味似漳滨。
江州五咏 浪井
苏辙（宋代）

江波浮阵云，岸壁立青铁。
胡为井中泉，涌浪时惊发。
水性本无定，得止自澄澈。
谁为女娲手，补此天地裂。